Japie die kantoorbrak gee tien blawwe vir honde-restaurant | Maroela Media
Japie die kantoorbrak
Om 'n kantoorbrak te wees sit nie sommer in enige hond se pels nie. Dit is hárde werk:
Jy moet gereeld stappies saam met kollegas onderneem, want hierdie mense hou vreeslik baie van buite wees – geen hond sal verstaan hoekom nie, die kantoor is mos heerlik koel.
Moenie dink jy kan vir 'n uur of drie oog toemaak nie; nee, pel, hier moet hond gereeld agter 'n bal aanhardloop of nes jy insluimer, word jy wakker geskud deur 'n vryf. Sug.
Ek wil nou nie saggies blaf nie, maar hierdie klomp is nogal suinig ook, hoor. Daar word nooit 'n krummel lekkerte na my kant gegooi nie. Ek sal so nou en dan 'n stukkie biltong of droëwors kry, maar dit gebeur bitter selde. Wat moet 'n hond doen om 'n bak sjokolade en skyfies in hierdie plek te kry?
Maar ek kan eintlik nie kla nie, ek weet ek is geroep vir dié beroep en 'n hond doen wat 'n hond moet doen. Sug.
Nou die dag was darem lekker gewees. Ek en twee van my kollegas was vir 'n uitstappie na 'n plek wat 'n hond se hart verstaan. Ek is nie seker waar dit was nie, maar dié plek het die lekkerste kos gehad! Ek het my eie spyskaart gehad (wat 'n nuutjie vir my was). Ek wou alles op die spyskaart bestel, maar my kollegas wou van niks weet nie (ek sê mos hulle is suinig).
Jy weet, as 'n hond so onder 'n koelteboom kan lê met 'n vol maag, het jy eintlik niks meer nodig nie, maar ons was mos eintlik daar vir werk, so die lê het nie vreeslik lank gehou nie. Ek het 'n dame daar ontmoet wat toevallig ook saam met 'n kollega daar was, en geen hond loop mos 'n goeie netwerkgeleentheid mis nie.
Ons het oor werk gesels en bietjie in die tuin gaan stap – sy was vreeslik aangenaam. En ek gaan nie jok nie, sy was pragtig: 'n blinkswart pels sal mos enige hond se aandag trek? Sy het selfs haar nagereg met my gedeel: Bevrore vark-, bees- en hoendervleis. Heerlik! My kollega sal beslis dié resep ook deel, ek is seker!
Nou ja, ek wil dit nie 'n uitgerekte storie maak nie, want 'n hond het dinge om te doen, veral wanneer jy 'n kantoorbrak is. Ek beveel hierdie plek aan. Gaan ondersteun die plek. Oukei, ek is nou klaar.
Die plek waarna Japie verwys, is die Daily Coffee Café in Menlopark. Dié restaurant is eintlik vir mense, maar jou hond is baie welkom. Besoek gerus die Daily Coffee Café se webwerf vir meer besonderhede.
Meer oor die skrywer: Japie die kantoorbrak
Japie is Maroela Media se kantoorbrak wat wag hou oor die joernaliste. Japie is baie lief vir peuselhappies, maar nie so mal oor katte nie. Hy is 'n Golden Retriever en het 'n sertifikaat om te bevestig hy het ook skoolgegaan.
Fantastiese idee, wil net weet as ek met my Yorkie daar opdaag of die honde nie gaan veg nie? Hoe beheer mens die pragdiere?
Pragtige stuk. Het nou sommer baie na myne verlang….
Ek het ook n Golden Retriever. Die hond het die mooiste geaardheid. Mal oor mense en honde en veral vir kos. Lief vir almal. Maar ai, hy verloor alle selfbeheersing as hy iemand sien – so bly is hy. Ek wonder altyd hoe kry hulle dit reg om van n Golden n gidshond te maak.
Absolute mors van geld en kos.
'n Hond is ewe bly oor 'n bak gewone maalvleis as oor 'n "quiche".
Hierdie tipe plek is nie vir honde nie, dis vir die eienaars wat beter oor hulself wil voel.
Hi Maroela! Lekker om julle pragtige kantoorbrak te ontmoet en dankie vir die lekker storie! Ekt n worsie (10) bly in die Kaap en wens ek kon hom na die eetplek vat! Hier is ook plekke waar diere toegelaat word en ek vat my hondekind altyd saam! Nou nie n special menu nie, sommer onder die tafel van my kaaskoek, hoekom nie!Basta met Paul! Los ons uit ons geniet ons dierekinders wat hule lewens vir ons gee!.